KIRJALLINEN KYSYMYS E-1833/98

esittäjä(t): Nikitas Kaklamanis (UPE) komissiolle

(12. kesäkuuta 1998)

Aihe: Ranskalaisessa lihassa ja maidossa esiintyvän dioksiinin aiheuttamat vakavat vaarat

Dioksiinin esiintyminen ranskalaisessa lihassa aiheuttaa erittäin vakavia kansanterveyteen kohdistuvia vaaroja. Ympäristöjärjestö CNIID nimittäin antoi saksalaisen laboratorion analysoitavaksi lihanäytteitä, jotka olivat peräisin pariisilaisista ja Pariisin ympäristössä sijaitsevista valintamyymälöistä, ja tuloksena oli, että tätä vaarallista ainetta esiintyi vasikankyljyksissä. Tämä aine on myrkyllistä ja jos ihmisen elimistö joutuu vastaanottamaan sitä pitkän aikaa, se aiheuttaa syöpää ja vakavia immuunijärjestelmän vaurioita. CNIID:n tutkimuksen johtopäätösten mukaan dioksiinin joutumisesta ravintoketjuun ovat vastuussa jätteiden polttolaitokset, sillä tämän polton jäännösaineet kerääntyvät - eläinten syömän ruohon kautta - rasvakudoksiin. Jotakin samantapaista tapahtuu lisäksi myös lehmänmaidon kohdalla, sillä dioksiinia on tavattu Pohjois-Ranskasta peräisin olevasta maidosta, ja tämän vuoksi alueen jätteiden polttolaitokset on suljettu.

Haluaisin saada tietää, mikä on Euroopan komission virallinen kanta tähän erittäin vakavaan kysymykseen sekä mitkä ovat sen omien tutkimusten johtopäätökset tai mitä tietoja sillä on Kreikkaan tuotavassa lihassa ja maidossa tavatuista dioksiinin määristä.

Komission jäsenen Franz Fischlerinkomission puolesta antama vastaus

(24. heinäkuuta 1998)

Parlamentin jäsenen mainitsema järjestö julkaisi äskettäin tulokset ranskalaisista valintamyymälöistä ostetun naudanlihan dioksiinipitoisuutta koskevasta analyysista. Tulosten mukaan dioksiinipitoisuudet olivat tavanomaisia eurooppalaisessa lihassa esiintyviä pitoisuuksia. Kaikissa tapauksissa dioksiinipitoisuudet lipideissä olivat alle 0,6 pikogrammaa/gramma (pg/g).

Lisäksi viimeisin vuonna 1997 ranskalaisten eläinlääkäreitten tekemä valvontasuunnitelma koski ainoastaan sellaisilta maatiloilta otettuja maitonäytteitä, jotka sijaitsivat mahdollisimman lähellä ja tuulelta suojaisessa paikassa mahdollisiin dioksiinipäästöjen lähteisiin nähden (pääasiassa terästeollisuus, metallurgia, kemianteollisuus ja talousjätteiden polttamiseen tarkoitetut laitokset). Kyseisen suunnitelman tulokset ovat nyt tiedossa ja ne ovat alhaisemmat kuin maitorasvan kynnysarvo (5 pg TEQ(1)/g), jota Euroopan neuvosto suosittaa ohjearvoksi, lukuun ottamatta kahta karjatilaa, jotka sijaitsevat 250 metrin ja yhden kilometrin päässä talousjätteiden polttamiseen tarkoitetusta laitoksesta tuulelta suojaisessa paikassa eräässä pohjoisen departementin kunnassa. Näillä tiloilla pitoisuuksiksi mitattiin 14,1 pg ja 15,90 pg. Ihmisten terveyden suojaamiseksi kolme paikallista jätteidenpolttolaitosta suljettiin välittömästi ja näiltä tiloilta saatujen maidon ja maitotuotteiden käyttö ihmisravinnoksi kiellettiin välittömästi. Lisäksi kaikilta kolmen kilometrin säteellä jätteidenpolttolaitoksesta sijainneilta maitotiloilta saatuun maitoon sovellettiin kyseisiä valvonta- ja kieltotoimenpiteitä, kun maitorasvan dioksiinipitoisuus oli yli 5 mg/g.

Koska analyysia varten tarvitun maidon valinta oli kohdennettu erityisellä tavalla, vuoden 1997 valvontasuunnitelman yhteydessä maidosta mitatut pitoisuudet eivät ole keskimääräisiä Ranskassa myytävien maidon ja maitotuotteiden dioksiinipitoisuuksia. Lisäksi Ranskan kansanterveysneuvosto (CSHPF) suositti, että dioksiinia koskevia toimenpiteitä toteutetaan muissa elintarvikeluokissa kuin maitotuoteluokissa, jotta voitaisiin paremmin arvioida, missä määrin Ranskan väestö altistuu dioksiineille elintarvikkeiden kautta. Vuoden 1998 valvontasuunnitelma koskee useita elintarvikkeita (maitoa, viljeltyjä kaloja, jokikaloja, munia, naudanlihaa ja lehtisalaattia). Näitä toimenpiteitä toteutetaan parhaillaan.

Lisäksi maitoa valvotaan entistä tarkemmin sellaisten teollisuuslaitosten ympärillä, joilla tiedetään olevan dioksidipäästöjä.

Komissiolla ei ole tietoja Kreikkaan tuodussa maidossa ja lihassa eikä Kreikasta peräisin olevissa maidossa ja lihassa havaituista dioksiinipitoisuuksista.

(1) TEQ: toksisuusyksikkö painotettuna 17 toksisen dioksiinimolekyylin suhteen.